b'\n_START_ARTICLE_\nBasenji\n_START_SECTION_\nUlkon\xc3\xa4k\xc3\xb6\n_START_PARAGRAPH_\nBasenji on pystykorva. Sen ilme on valpas ja olemus gasellimainen. Silm\xc3\xa4t ovat tummat, pienet ja mantelin muotoiset. Otsassa basenjilla on selv\xc3\xa4t rypyt. Basenji on mittasuhteiltaan neli\xc3\xb6m\xc3\xa4inen eli se on pituuteensa n\xc3\xa4hden korkearaajainen koira. Vaikka basenji ei hauku, se ei ole \xc3\xa4\xc3\xa4net\xc3\xb6n koirarotu. Basenji \xc3\xa4\xc3\xa4ntelee muiden koirien tapaan haukkumista lukuun ottamatta._NEWLINE_V\xc3\xa4rilt\xc3\xa4\xc3\xa4n basenji voi olla punavalkoinen, mustavalkoinen, tricolour tai bridle-valkoinen. My\xc3\xb6s muita v\xc3\xa4riyhdistelmi\xc3\xa4 on olemassa, mutta ne eiv\xc3\xa4t ole n\xc3\xa4yttelyiss\xc3\xa4 hyv\xc3\xa4ksyttyj\xc3\xa4. Tassut, rinta ja h\xc3\xa4nn\xc3\xa4np\xc3\xa4\xc3\xa4 ovat aina valkoiset. Lis\xc3\xa4ksi rodulla voi olla valkoinen piirto, kaulus ja raajat. Turkki on sile\xc3\xa4, lyhyt ja ihonmy\xc3\xb6t\xc3\xa4inen. Ihannes\xc3\xa4k\xc3\xa4korkeus on  uroksilla noin 43 cm, nartuilla noin 40 cm. Painon ihanne on v\xc3\xa4lilt\xc3\xa4 9,5\xe2\x80\x9311 kg. Basenjin h\xc3\xa4nt\xc3\xa4 on tiiviisti rullalle kiertynyt ja noin 20 cm pitk\xc3\xa4. H\xc3\xa4nn\xc3\xa4n tulee tehd\xc3\xa4 v\xc3\xa4hint\xc3\xa4\xc3\xa4n yksi kierros, mutta siin\xc3\xa4 voi olla my\xc3\xb6s kaksi kierrosta.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nBasenji voi olla vieraita kohtaan hieman varautunut, mutta omaa laumaansa se rakastaa suunnattomasti. Rodulla on vahva reviirivietti. Basenji tarvitsee paljon s\xc3\xa4\xc3\xa4nn\xc3\xb6llist\xc3\xa4 liikuntaa. Sill\xc3\xa4 on voimakas riistavietti, jonka ansiosta sen kanssa voi harrastaa maasto- ja ratajuoksua. Rodussa ilmenee silloin t\xc3\xa4ll\xc3\xb6in kissamaisia piirteit\xc3\xa4, kuten sen tapa pest\xc3\xa4 itsens\xc3\xa4 k\xc3\xa4p\xc3\xa4l\xc3\xa4ll\xc3\xa4\xc3\xa4n ja p\xc3\xa4\xc3\xa4st\xc3\xa4\xc3\xa4 ulvovia \xc3\xa4\xc3\xa4ni\xc3\xa4{?}. Basenjit ravaavat my\xc3\xb6s v\xc3\xa4lill\xc3\xa4 kuin hevoset. Basenji kiintyy omistajaansa eritt\xc3\xa4in herk\xc3\xa4sti. Basenji on my\xc3\xb6s \xc3\xa4lyk\xc3\xa4s, mutta sill\xc3\xa4 ei yleens\xc3\xa4 ole juurikaan miellytt\xc3\xa4mishalua.\n_START_SECTION_\nAlkuper\xc3\xa4\n_START_PARAGRAPH_\nBasenji on koiraroduista vanhimpia: rodun kantamuotoja on kuvattu jo egyptil\xc3\xa4isiss\xc3\xa4 hautamaalauksissa. 1800-luvun loppupuolella tutkimusmatkailijat l\xc3\xb6ysiv\xc3\xa4t basenjeja Pohjois-Afrikasta Niilin ja Kongo-joen alkul\xc3\xa4hteilt\xc3\xa4, miss\xc3\xa4 paikalliset alkuasukkaat k\xc3\xa4yttiv\xc3\xa4t niit\xc3\xa4 mets\xc3\xa4styskoirina. Nyky\xc3\xa4\xc3\xa4n rodun alkuper\xc3\xa4maana pidet\xc3\xa4\xc3\xa4n Kongoa. _NEWLINE_Basenjit eliv\xc3\xa4t kyliss\xc3\xa4 ihmisten keskell\xc3\xa4, mutta eiv\xc3\xa4t olleet varsinaisia lemmikkej\xc3\xa4, vaikka olivatkin eritt\xc3\xa4in arvostettuja mets\xc3\xa4styskumppaneina. Koiria k\xc3\xa4ytettiin muun muassa leijonien, r\xc3\xa4merottien ja apinoiden mets\xc3\xa4styksess\xc3\xa4. Suurta saalista basenjit mets\xc3\xa4stiv\xc3\xa4t laumoina. Basenjit eliv\xc3\xa4t ruokaa rosvoamalla ja se ominaisuus niill\xc3\xa4 on edelleen voimakkaasti tallella: monet nykyiset lemmikkibasenjit ovat parantumattomia ruokarosvoja._NEWLINE_Eurooppaan ensimm\xc3\xa4iset basenjit tuotiin 1900-luvun alkupuolella. Ensimm\xc3\xa4inen basenji tuotiin kuuluisaan Cruftin n\xc3\xa4yttelyyn Englantiin vuonna 1937. Koiran omistaja kutsui koiraansa basenjiksi. Se on afrikkalainen sana, joka tarkoittaa pensaikon asukasta. Nykyisin basenji on yleens\xc3\xa4 seurakoira. Suomessa se k\xc3\xa4ytet\xc3\xa4\xc3\xa4n my\xc3\xb6s rata- ja maastojuoksukilpailuissa. Suomen Basenjit - Finnish Basenjis ry kuuluu vinttikoiraliittoon._NEWLINE_Basenji on luottavainen ja reipas koirarotu.'